  Туспуктэм: Наталия Сильвестрова Наталия Сильвестрова 12+ «Удмуртия» издательствоын удмурт калык выжыкылъёсын книга поттӥзы. «Куке но соку» бичетын удмуртъёслэн выжыкылъёсынызы, мадьверосъёсынызы но дауркылъёсынызы тодматскыны луоз. Со сярысь ивортодэтъя «Удмуртия» агентстволы книгапоттоннилэн кивалтӥсез Юрий Кузнецов вераз. Книгаез ачиз Юрий Кузнецов но ужъюртлэн чеберлыко литературая редакторез Сергей Матвеев люказы. Бичетэз соос пӧртэм арлыдо лыдӟисьёслы тупамон радъяны тыршизы. « Ми та книгаез лэсьтыкумы малпамы, нырысь ик мед сое синйылтоз пичи лыдӟись, соин ик самой кутсконаз пыртӥмы самой покчиослы пичиесь гинэ валамон выжыкылъёсты. Нылпи будэмъя будо выжыкылъёс но. <…> Куке выжыкылъёсын книга кутске дауркылъёсын, бадӟым мадьверосъёсын, со соку ик лыдӟисез кышкатэ » Юрий Кузнецов, «Удмуртия» книгапоттоннилэн кивалтӥсез Бичет кӧня ке разделъёслы люкемын. Отчы пӧйшуръёс сярысь, адями но солэн улон-вылонэз сярысь, озьы ик пӧртмо выжыкылъёс пыризы. Нимысьтыз люкет Лопшо Педунь сярысь выжыкылъёслы сӥземын. Пумаз вашкала мадьверосъёс но батыръёс сярысь дауркылъёс люказы. Выжыкыл геройёсты, книгалэн бамъёсысьтыз сяна, бичет вылысь но шедьтыны луэ. Обложка книгалэн пуштросэныз шудэ, пусйиз Юрий Кузнецов. Книгавылэз издательстволэн дизайнерез Анна Закревская дасяз. Туспуктэм: Наталия Сильвестрова Таӵе бичет нырысьсэ люкамыз, вераз ужъюртлэн кивалтӥсез. Роза Яшиналэн но Даниил Яшинлэн удмурт калык выжыкылъёсын 1999-тӥ арын поттэм книгазы дырысен удмурт кылын выжыкылъёсын рос-прос книгаос калык доры ӧз вуылэ. Соин та бичет эшшо но дуно но тунсыко луэ. Издательствоын книгаез яркыт, тунсыкъятӥсь, капчи удмурт кылын, котькуд пичи лыдӟиськы валамон дасяны тыршизы. « Адями лыдӟиськыны яратыны мед кутскоз но мед яратоз удмурт кылзэ. <…> Самой валтӥсез со удмурт кылэз, литератураез гажан мылкыд пушказы мед кылёз » Юрий Кузнецов, «Удмуртия» книгапоттоннилэн кивалтӥсез Книгалэн тиражез 500 экземпляр.  Тодэ вайытом, Удмуртиын пиналъёслы шаертодонъя книга поттӥзы. Тегъёс: книгаос нылпиос книгапоттонни Удмуртия  